Criteriu diferencial. Preténdese que los fenómenos representen trazos diferenciales entel diasistema gallego-portugués y lasturlleonés  Criteriu analíticu. En beneficiu duna mayor precisión, procura asignase a fenómenos diferentes lo que, a pesar de les apariencies, podría clasificase como variantes dun solu fenómenu.  Criteriu de non redundancia. Trátase de nun repetir o contar el mesmu fenómenu nentraes diferentes: por exemplu, nun considerar un mesmu trazu como fónicu y como gramatical, apaeciendo inxustificadamente en dos fenómenos. Desta manera, nun hai nenguna entrada pa les formes de posesivu gall. noso, voso / ast. nuesu, vuesu, puesto quel trazu diferencial en realidá nun ye gramatical, sinón fónicu, y yá de mano se contempla nel fenómenu correspondiente a la conservación o diptongación de les vocales llatino-vulgares /ε/, / ɔ /.  Criteriu de la equiparación de trazos (non ponderación). LETLEN parte del principiu de nun dar diferente valor a caún de los trazos diferenciales contemplaos. Nun contamos güei con un aparatu matemático-estadísticu amañosu que nos permita establecer una ponderación oxetiva, y por eso pensamos que toa ponderación sería agora impresionística y intuitiva.  Criteriu glotolóxicu. LETLEN garra como principiu básicu la utilización de criterios estrictamente llingüíticos (glotolóxicos), refugando factores de tipu cultural, sociolóxicu o políticu.